**Fiatalok lakáshoz jutásának helyi támogatása**

**1. Ügyleírás:**

Hajdúhadház Város Önkormányzata Képviselő-testülete a fiatalok lakáshoz jutása helyi támogatásának szabályairól a 15/2015.(III.26.) önkormányzati rendeletében (a továbbiakban: önkormányzati rendelet) rendelkezett.

Az önkormányzati rendeletben foglaltak alapján Hajdúhadház Város Önkormányzata a fiatalokat hajdúhadházi lakástulajdonuk megszerzéséhez, bővítéséhez támogatásban részesítheti.

**Az önkormányzati rendelet célja**, hogy elősegítse a fiatalok lakáshoz jutását, lakhatási problémájuk megoldását.

**A támogatás formái, mértéke és a jogosultak köre**

Hajdúhadház Város Önkormányzata egyszeri vissza nem térítendő támogatást nyújt a **rászoruló fiatalok részére** **Hajdúhadház város közigazgatási területén belül**

- új lakás felépítéséhez,

- új lakás megvásárlásához,

- legalább 5.000.000,- Ft értékű, komfortos használt lakás megvásárlásához,

- minimum 8 m2-es nagyságú lakószobával történő lakásbővítéséhez.

- egyszerű bejelentési eljáráshoz kötött, minimum 8m2-es tetőtéri lakószoba kialakításához.

A támogatásra az éves költségvetési rendeletben meghatározott keret szolgál. Ha az adott év költségvetésében ilyen keret nincs meghatározva, arra az évre támogatási kérelem nem nyújtható be.

**A támogatás mértéke:**

a) új lakás építése és új lakás vásárlása esetén: 2.000.000 Ft

b) lakás bővítése esetén 300.000 forint,

c) használt lakás vásárlása esetén 500.000,- forint.

**A támogatás** **a** lakásépítéshez, vásárláshoz, bővítéshez szükséges **saját erő kiegészítésére szolgál.**

A támogatásban részesülő részére a támogatás kifizetése az általa megjelölt számlára való utalással történik meg. Az átutalásról a Polgármesteri Hivatal gondoskodik.

**Támogatásra a Hajdúhadház Város közigazgatási területén lakást építő, bővítő, vagy vásárló szociálisan rászoruló fiatal személyek jogosultak.**

**A támogatás akkor állapítható meg, ha**

a) **a kérelmező nem töltötte be a 45. életévét** a támogatással megszerzett lakás

 aa) megvásárlása esetén **az adásvételi szerződés aláírásakor**,

ab) építése, bővítése esetén **az e-építési napló megnyitásakor**.

b) a kérelmezőnek, házastársának, élettársának és kiskorú gyermekének, valamint a vele együttköltöző családtagjának a támogatással érintett lakáson kívül lakástulajdona, állandó lakáshasználati joga vagy az önkormányzat tulajdonában lévő, illetőleg szolgálati vagy munkakörhöz kötött lakásra bérleti jogviszonya nincs, vagy arról érvényesen írásban lemondott és a bérbeadó azt írásban elfogadta,

c) ha a kérelmező és házastársa (élettársa) még nem részesült ezen rendelet szerinti támogatásban.

A b) pontban foglaltaktól eltérően támogatás megállapítható, ha a kérelmezőnek, házastársának, élettársának, kiskorú gyermekének, valamint vele együttköltöző családtagjának

a) együttesen legfeljebb 50 %-os tulajdoni hányada van egy olyan lakásban, amely tulajdonközösség megszüntetése, vagy öröklés útján került a tulajdonukba,

b) a tulajdonukban lévő lakás lebontását a települési önkormányzat jegyzője elrendelte, vagy engedélyezte,

c) haszonélvezettel terhelt lakás van a tulajdonukban és a haszonélvező a lakásban bent lakik.

**A támogatás építés és bővítés esetén** **akkor állapítható meg, ha** az építkezés helyszínéül szolgáló ingatlan területén a támogatás mértékének megfelelő összegű építőanyag rendelkezésre áll vagy alapozás elkészült szerelőbetonnal, illetve az e-napló megnyitásra került.

**A támogatás csak olyan kérelmező részére nyújtható, akinek az önkormányzattal szemben semminemű tartozása nem áll fenn.**

**Nem adható támogatás akkor, ha a támogatást igénylő közeli hozzátartozójától vásárolja meg a lakást.**

**Nem állapítható meg támogatás, ha a Képviselő-testület által a támogatás céljára biztosított keret összeg elfogyott.**

**A támogatás elbírálásának szabályai**

A támogatás iránti kérelmet a Hajdúhadház Városi Önkormányzat Polgármesteri Hivatalánál kell benyújtani

a) **új lakás építése esetén** **az e-napló megnyitásától számított öt éven belül, ha a hatósági bizonyítvány kiadására nem került sor,**

b) **új és használt lakás vásárlása esetén a vonatkozó adás-vételi szerződés megkötésének napjától számított 150 napon belül. (naptári nap)**

c) **lakás bővítése** és az egyszerű bejelentési eljárás hatálya alá eső tetőtér beépítése esetén az e-építési napló megnyitása napjától számított két éven belül, ha hatósági bizonyítvány kiadására nem kerül sor.

A támogatási iránti kérelmek ügyében:

a) Hajdúhadház Város Önkormányzatának Szociális, Családvédelmi, Ifjúsági, Sport és Egészségügyi Bizottsága dönt,

b) másodfokon Hajdúhadház Város Önkormányzata Képviselő-testülete dönt.

**A támogatottal az önkormányzat nevében támogatási megállapodást kell kötni**, amit a polgármester ír alá.

A támogatási megállapodásnak tartalmaznia kell:

1. a támogatást nyújtó nevét, székhelyét, azonosító adatait, nevében eljáró személyek neveit és beosztását,
2. a támogatott nevét, születési helyét és idejét, anyja nevét, személyi azonosítóját, lakcímét,
3. a támogatási összeg fedezetét biztosító költségvetési rendelet számát,
4. a támogatás nyújtásáról szóló határozat számát,
5. a megvásárolandó vagy építendő, bővítendő lakás alapadatait, így különösen az ingatlan címét, helyrajzi számát, vételárát, komfortfokozatát,
6. a támogatás formáját, jogcímét és összegét,
7. Támogatott tudomásul veszi, hogy abban az esetben, ha a tulajdonjogának bejegyzésére a megállapodás aláírását követő 150 napon belül nem kerül sor, az automatikusan a megállapodás felbontását eredményezi, és így nem lesz jogosult a megállapodás szerinti támogatási összegre. A támogatott vállalja, hogy a támogatással érintett ingatlanba a támogatási megállapodás megkötésétől számított 1 éven belül beköltözik, és oda bejelentkezik, ott életvitelszerűen él.
8. a támogatott hozzájárulását a jelzálogjog bejegyzéséhez,
9. a támogatott kötelezettségvállalását, hogy a jelzálogjog ingatlan-nyilvántartási bejegyeztetése és annak későbbi módosítása, törlése iránt saját költségén eljár,
10. a szerződésszegés jogkövetkezményeit,
11. az érintettek aláírását.

**Az önkormányzat javára a támogatás összegének erejéig a támogatással megszerzett ingatlanra 5 év időtartamra jelzálogjog kerül bejegyzésre az ingatlan-nyilvántartásba.**

A támogatási összeg kizárólag azt követően kerül folyósításra, hogy

a) a kérelmező és az önkormányzat között létrejött a támogatási szerződés, és

b) a kérelmező és a családok otthonteremtési kedvezményének igénybe vétele esetén a Magyar Állam nevében eljáró szerv, valamint banki hitel igénybe vétele esetén a bank Hajdúhadház Város Önkormányzata javára a jelzálogjog bejegyzéséhez írásban hozzájárult és

c) a jelzálogjog bejegyzésére irányuló ingatlan nyilvántartási kérelem az illetékes földhivatalhoz benyújtásra került.

Abban az esetben, ha a támogatás folyósítását követően az önkormányzati rendelet 14.§-a szerinti visszafizetési kötelezettség a kérelmezőt nem terheli, úgy az önkormányzat a kérelmező által írásban előterjesztett kérelemre – annak megvizsgálását követően – kiadja a jelzálogjog törlésére irányuló engedélyt.

A támogatás megítéléséről a kérelmező írásbeli értesítést kap, mely után a támogatási megállapodást a polgármester és a támogatott (kérelmező) 30 napon belül aláírja.

Amennyiben az aláírás a kérelmező hibájából az adott határidőn belül nem történik meg, úgy a támogatást elveszíti.

**A támogatás megállapítása során rászorulónak kell tekinteni azt a személyt, illetve családot,** ahol a támogatással megépülő, bővítésre kerülő, vagy vásárolt lakásba együttköltöző családtagok **egy főre eső havi nettó jövedelme a kérelem benyújtását megelőző három hónap alapján nem haladja meg a 270.000,- Ft-ot.**

Az egy főre jutó havi jövedelmet a kérelem benyújtását megelőző három hónapban elért összes jövedelem figyelembe vételével kell megállapítani.

Az önkormányzati rendelet alkalmazásában **együttköltöző családtagnak kell tekinteni** a kérelmezőt, házastársát, élettársát, gyermekét (vérszerinti gyermekkel esik egy tekintet alá az örökbefogadott és nevelt gyermek), a kérelmező vagy házastársa, élettársa szülője (mostoha és nevelőszülője), nagyszülője, testvére, ha az öregségi nyugdíjkorhatárt betöltötte, vagy a munkaképességét legalább hatvanhét százalékban elveszítette.

A fentebb felsorolt személyeket a támogatásra való jogosultság szempontjából csak akkor szabad figyelembe venni, ha

a) a kérelmezővel – a házastársat, gyermekeit és az élettársat kivéve - legalább egy éve közös háztartásban élnek és

b) havi rendszeres keresetük, jövedelmük a kérelem benyújtásának az időpontjában nem haladja meg a szociális vetítési alap összegét, továbbá

c) a kérelmezővel a támogatással épített, vásárolt lakásba együtt költöznek be.

**A támogatásra való jogosultság elbírálása érdekében a támogatást igénylő köteles saját maga és együttköltöző hozzátartozói személyi adatairól, jövedelmi és vagyoni viszonyairól nyilatkozni.**

**Köteles továbbá a támogatást igénylő**

1. lakásvásárlás esetén a megvásárolandó lakás hiteles tulajdoni lapját és az ügyvéd által ellenjegyzett adásvételi szerződés egy példányát,

b) építkezés, illetve bővítés és tetőtér beépítés esetén az érintett ingatlan hiteles tulajdoni lapját – vagy építkezés esetén az ügyvéd által ellenjegyzett adásvételi szerződést – valamint a megnyitott e-főnapló kivonatot csatolni.

**Visszafizetési kötelezettség keletkezése**

Ha a támogatás felhasználása nem az adott célra történt, vagy a támogatási megállapodás megkötését követő 5 éven belül a támogatást nyújtó tudomására jut, hogy a támogatott valótlan adatok közlése alapján kapott támogatást, vagy a támogatással épített, bővített, vásárolt lakás elidegenítésre kerül a támogatási megállapodás megkötését követő 5 éven belül, a támogatás összegét azonnal és egyösszegben vissza kell fizetni az önkormányzat költségvetési számlájára a visszafizetéskor érvényben lévő, polgári törvénykönyvben meghatározott kamataival együtt.

Hajdúhadház Város Önkormányzata Szociális, Családvédelmi, Ifjúsági, Sport és Egészségügyi Bizottsága a támogatás nyújtását követő 5 éven belül évente vizsgálja, hogy szükséges-e a támogatás visszafizetése.

**2. Az ügyintézéshez szükséges okiratok, dokumentumok, űrlapok:**

A kérelemhez csatolni kell az alábbi mellékleteket:

1. a kérelem benyújtását megelőző 3 hónapra számított nettó jövedelemigazolások a kereső tevékenységet folytató családtagok részéről,
2. egyéni vállalkozói tevékenység folytatása esetén a Nemzeti Adó- és Vámhivatal illetékes igazgatósága által kiadott előző évre vonatkozó jövedelemigazolása,
3. amennyiben a támogatást igénylő, vagy nagykorú hozzátartozója jövedelemmel nem rendelkezik, mellékelni kell az illetékes járási hivatal foglalkoztatási osztálya igazolását arról, hogy nevezett az álláskeresők nyilvántartásában szerepel és együttműködő személy,
4. házassági anyakönyvi kivonat másolata,
5. gyermeke(k) születési anyakönyvi kivonata,
6. **lakásvásárlás esetén ügyvéd által ellenjegyzett 150 napnál nem régebbi adásvételi-szerződés,**
7. építés, bővítés, tetőtér beépítés esetén:

- e-építési napló megnyitását igazoló dokumentum,

- tulajdoni lap, amelyből megállapítható az ingatlan adatai, és

- a lakás tervrajza.

8. Együttköltöző családtag munkaképességének csökkenését igazoló okirat.

**3. Az eljáró szerv adatai, elérhetősége:**

Hajdúhadház Város Önkormányzata

4242 Hajdúhadház, Bocskai tér 1. szám

Telefon:  06-52-384-103

Email: szocial@hajduhadhaz.hu

Hivatali kapu rövid neve: HADHAZONK

KRID azonosító: 755093166

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Hatósági és Szociális Iroda

 4242 Hajdúhadház, Mester utca 26. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje 30 nap.

A Szociális, Családvédelmi, Ifjúsági, Sport és Egészségügyi Bizottság döntésével szemben a közléstől számított 15 napon belül Hajdúhadház Város Önkormányzata Képviselő-testületéhez jogorvoslati kérelem terjeszthető elő.

**7. Eljárási illeték, vagy igazgatási szolgáltatási díj:**

A szociális igazgatási eljárás költség-és illetékmentes.

**8. Kapcsolódó jogszabályok**

* Hajdúhadház Város Önkormányzata Képviselő-testületének a fiatalok lakáshoz jutása helyi támogatásának szabályairól szóló 15/2015.(III.26.) önkormányzati rendelete (***elérhető a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/) ***)***

**9. Kapcsolódó dokumentumok, nyomtatványok:**

Kérelem Fiatalok lakáshoz jutásának egyszeri támogatásához